Document ID: 31976R0822

KOMISSION ASETUS (ETY) N:o 822/76,
annettu 7 päivänä huhtikuuta 1976,
silkkiäistoukkien kasvattajien tuottajaryhmittymien hyväksymisen edellytyksistä ja hyväksymismenettelystä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon silkkiäistoukkien kasvattajien tuottajaryhmittymien hyväksymisestä 25 päivänä maaliskuuta 1976 annetun neuvoston asetuksen (ETY) N:o 707/76(1), ja erityisesti sen 3 artiklan,
sekä katsoo, että
asetuksen (ETY) N:o 707/76 2 artiklassa säädetään niiden ryhmittymien hyväksymisestä, jotka harjoittavat riittävää taloudellista toimintaa; tätä edellytystä olisi täsmennettävä sallimalla niitä alueita koskevasta poikkeuksesta, joiden tuotanto on vähäistä,
hyväksymisen myöntämis- ja peruuttamismenettelyä olisi täydennettävä täsmentämällä hakemuksessa annettavia tietoja,
jäsenvaltioiden ja kaikkien muiden asianomaisten tiedottamiseksi olisi säädettävä, että kunkin vuoden alussa julkaistaan luettelo ryhmittymistä, jotka on hyväksytty tai joiden hyväksyminen on peruutettu edellisen vuoden aikana, ja
tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Tullakseen hyväksytyksi ryhmittymään on kuuluttava vähintään 500 toukankasvattajaa, jotka käyttävät tai ovat sitoutuneet käyttämään hyväksymiskautena vähintään 2 500 laatikkoa.
2. Jäsenvaltio voi kuitenkin hyväksyä ryhmittymän sen pyynnöstä pellavan ja hampun yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70(2), sellaisena kuin se on viimeksi muutettuna asetuksella (ETY) N:o 814/76(3), 12 artiklassa säädettyä menettelyä noudattaen vähäisen tuotannon alueilla, vaikka se ei täytä 1 kohdassa määritettyjä edellytyksiä.
2 artikla
Hyväksymishakemuksessa on esitettävä seuraavat asiakirjat ja tiedot:
a) säännöt
b) niiden jäsenten nimet, joilla on oikeus toimia ryhmittymän nimissä ja sen lukuun,
c) luettelo toimista, joita hyväksymishakemus koskee,
d) todiste 1 artiklassa tarkoitettujen säännösten noudattamisesta,
e) asetuksen (ETY) N:o 707/76 1 artiklan b alakohdan toisen luetelmakohdan nojalla annetut säännöt ja erityisesti ne, jotka koskevat kokongien kuivaamista.
3 artikla
1. Jäsenvaltioiden on päätettävä hyväksymisestä kahden kuukauden kuluessa hakemuksen jättämisestä.
2. Ryhmittymän hyväksyminen peruutetaan, jos hyväksymisen edellytyksiä ei enää täytetä tai jos hyväksyminen perustuu virheellisiin tietoihin. Hyväksyminen peruutetaan takautuvasti, jos ryhmittymä on hyväksytty tai hyötyy hyväksymisestä vilpillisesti.
3. Jäsenvaltioiden on jatkuvasti valvottava, että hyväksytyt ryhmittymät noudattavat hyväksymisen edellytyksiä.
4 artikla
1. Kun jäsenvaltio myöntää, kieltää tai peruuttaa hyväksymisen, sen on ilmoitettava tästä komissiolle kahden kuukauden kuluessa täsmentäen hyväksymisen kieltämisen tai peruuttamisen perusteet.
2. Komissio varmistaa kunkin vuoden alussa, että Euroopan yhteisöjen virallisessa lehdessä julkaistaan luettelo ryhmittymistä, jotka on hyväksytty tai joiden hyväksyminen on peruutettu edellisen kalenterivuoden aikana.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä huhtikuuta 1976.

Labels: 10
6